Merknad til Prop. 1 S (2020-2021) Kommunal- og moderniseringsdepartementet 14.10.20

Funksjonshemmedes Fellesorganisasjon (FFO)

Kapittel 571 Rammetilskudd til kommunene

*Veikart universelt utformet nærskole 2030*

Norge har tilsluttet seg FNs bærekraftmål, og skal «Sikre inkluderande, rettferdig og god utdanning og fremme moglegheiter for livslang læring». Norge har også vedtatt FN-konvensjonen om funksjonshemmedes rettigheter, der tilgang til skolebygg er en av forpliktelsene. Mange skoler er ikke tilgjengelige for elever med funksjonsnedsettelse. Det er diskriminerende. Universell utforming sikrer inkludering og gode læringsbetingelser for denne gruppen, men gir også gode gevinster for andre elever.

CRPD-komiteen slår i sine merknader til Regjeringen (mai 2019, art.9, Tilgjengelighet) fast:

*Regjeringen må innføre forskrifter for å fastsette tidsfrister og konkrete tiltak med øremerket finansiering for universell utforming av eksisterende bygninger, som prioriterer grunnskole og videregående skole*….

Universell utforming er en helt sentral strategi for inkludering og bærekraft.  I 2017 lanserte Bufdir «Veikart Universelt utformet nærskole 2030», på oppdrag fra BLD. <https://bibliotek.bufdir.no/BUF/101/Veikart_Universelt_utformet_naerskole_2030.pdf>

Oslo Economics har dokumentert at det er samfunnsøkonomisk lønnsomt å følge Veikartet. <https://osloeconomics.no/6709/> Ved behandling av Meld.St. 6 (2019-2020) «Tett på», støttet en enstemmig utdannings- og forskningskomité veikartet og målet om universell utforming av skolebygg.

Regjeringen vil fremme universell utforming der utfordringene er størst, men kommer ikke med verken tiltak eller midler. Konsekvensen er fortsatt diskriminering. FFO mener en satsing på skole setter hjulene i gang i koronakrisen, med resultat en skole for alle!

*FFO ber komiteen om å:*

*- sikre at alle barn kan gå på nærskolen ved å realisere Veikartet og sette av kr 200 mill. kroner i friske midler for å stimulere kommunene, øremerket universell utforming av eksisterende skoler.*

*- be regjeringen lage en forskrift med tidsfrist 2030 for oppgradering av skolebygg (PBL § 31-4) og gi føringer om at funksjonshemmedes organisasjoner involveres i arbeidet.*

**Kapittel 575 Ressurskrevende tjenester, post 60 Toppfinansieringsordningen**

Regjeringen foreslår å øke innslagspunktet for ressurskrevende tjenester fra 1 361 000 til 1 430 000 kroner i budsjettet for 2021. Det er en økning på 48 000 kroner per bruker ut over lønns- og prisvekst. Innslagspunktet har økt hvert år siden Solbergregjeringen trådte inn i 2013. Da var innslagspunktet på 975 000 kroner.

Kommunene betaler allerede størstedelen av kostnaden ved ressurskrevende tjenester. De opplever økt ansvar og stort press rundt helse- og omsorgstjenester. FFO er bekymret for at et stadig økende innslagspunkt i ordningen vil føre til færre og dårligere tjenester, og økt uforutsigbarhet i livene til mennesker med alvorlige funksjonsnedsettelser. Dette er noe også KS sier tydelig at kan skje. Det er likevel positivt at skjønnsrammen til kommunene (Kap 571 post 64) utvides med 30 mill. kroner, og at midlene rettes mot små kommuner som har spesielt høye utgifter til ressurskrevende tjenester per bruker. FFO støtter dette, og ber komiteen om å fryse innslagspunktet på 1 361 000 for budsjettåret 2021.

*FFO ber komiteen om å:*

*- ta initiativ til en reduksjon i innslagspunktet for ressurskrevende tjenester. Både Venstre, Kristelig Folkeparti og Fremskrittspartiet har tidligere gått inn for dette.*

**Kap. 581 Bolig- og bomiljøtiltak, Post 70 Bostøtte**

*Flere uføre må tas inn i bostøtteordningen*

FFO har lenge jobbet for at bostøtteordningen må endres slik at uføretrygdede som lever på minsteytelser, inkludert unge uføre med garantert tilleggspensjon, kommer inn under bostøttens inntektsgrenser.

Det er en stor svakhet at skjermingsfradraget som ble innført for uføre med bostøtte kun gjelder for de som mottok bostøtte og uføretrygd i desember 2014. Man har i påfølgende år sett en markant nedgang i uføretrygdede som mottar bostøtte, da personer som er blitt uføre etter reformen i stor grad havner over inntektstaket. Dette gjelder særlig unge uføre. Tall fra Husbanken viser at i 2019 utgjør unge uføre 4 prosent av mottakerne, mens øvrige uføre utgjør 9 prosent av samtlige bostøttemottakere.

Vi vil også påpeke at en innlemming av samtlige uføre i dagens overgangsordning ikke sikrer at de mottar bostøtte fremover. Inntektstrekket som gjøres for uføre i overgangsordningene korrigeres ikke i tråd med prisveksten i bruttoinntekten. Det betyr at husstandene gradvis faller ut av ordningen, etter hvert som bruttoinntekten øker mer enn fratrekket i inntektsgrunnlaget (Husbanken, 2019). Det er derfor behov for å justere inntektsfratrekket i tråd med reguleringen av grunnbeløpet og uføretrygdens inntektsutvikling.

*FFO ber komiteen om å:*

*- foreslå et bostøtteregelverk som sikrer bostøtte til uføre uavhengig av på hvilket tidspunkt uføretrygden ble innvilget, og på om lag samme nivå som bostøtten var før omleggingen av uføretrygden. FFO ber om at unge uføre må sikres spesielt.*

*Andre foreslåtte endringer i bostøtten*

Regjeringen har for 2021 lagt opp til en rekke mindre endringer i bostøtten. FFO er positive til den foreslåtte økningen i boutgiftstaket for enslige i budsjettforslaget, men slik vi vurderer forslaget vil dette kun gi helt marginale forbedringer for denne gruppen. Samtidig er det negativt at mange enslige unge uføre ikke får økt bostøtte, da svært få i denne gruppen har en bruttoinntekt under bostøttens inntektsgrenser.

FFO er fornøyd med forslag om å opprette et ekspertutvalg, og vil samtidig påpeker viktigheten av en høy grad av brukerrepresentasjon i utvalget.

*FFO ber komiteen om å:*

*- støtte forslaget om en ekspertgruppe og påpeke viktigheten av at brukerne er representert gjennom sine organisasjoner og påpeke at mandatet for gruppen ikke må begrenses av dagens økonomiske ramme for bostøtten.*

**Kapittel 540 Digitaliseringsdirektoratet**

Fra 2021 vil krav til universell utforming av IKT gjelde for alle digitale løsninger for allmenheten, det vi si alle eksisterende løsninger og ikke kun nye. I tillegg har dette året med Koronapandemi vist hvor viktig det er at digitale løsninger er inkluderende og at dagens digitale gap reduseres. Det digitale Norge bygges nå – vi må unngå digitale barrierer som blir kostbare og tidskrevende å reparere i fremtiden. Universell utforming av IKT-løsninger er bra for alle og en hovednøkkel for inkludering av synshemmede

Dagens tilsyn for universell utforming av IKT har i dag 14 ansatte, som er svært få sammenlignet med Datatilsynets 45 ansatte (kap. 545). Det er viktig at tilsynet for universell utforming av IKT ytterligere styrkes slik at de kan påse bedre etterlevelse av dagens universell utformings regelverk. Tilsynets statusrapport for 2018 viste at kun 60 prosent av målingene var i samsvar med lovpålagte krav.

CRPD-komiteen har i sine merknader til Regjeringen (mai 2019) anbefalt norske myndigheter å bruke sanksjonsmuligheter for bedre etterlevelse av artikkel 9 i FNs konvensjon for rettigheter til personer med nedsatt funksjonsevne. Digitaliseringsdirektoratet har allerede i dag anledning til å gi bøter til virksomheter som ikke oppfyller krav til universell utforming av IKT-løsninger rettet mot allmennheten. Erfaring med tilsyn av både SAS og Askøy kommune viser at bøte-legging er et effektivt tiltak for å sikre bedre etterlevelse av loven.

*FFO ber komiteen om å:*

*- støtte forslaget om å styrke tilsynsmyndigheten for universell utforming av IKT-løsninger under det nye Digitaliseringsdirektoratet med kr. 10 millioner under kapittel 540 og øke bruken av bøtelegging av de som ikke etterlever universell utformingsregelverket.*